

LĒMUMS

Ādažos, Ādažu novadā

2024. gada 8. maijā **Nr. 177**

**Par dalību projektā izglītības iestāžu pašpārvalžu atbalstam “Kontakts”**

Ar Jaunatnes starptautisko programmu aģentūras (turpmāk - JSPA) 2024. gada 5. februāra rīkojumu Nr. Nr. 1-4/35 “Par atklātā projektu konkursa “Atbalsts izglītības iestāžu pašpārvalžu attīstībai programmas “Kontakts” iniciatīvu projektu īstenošanai” nolikuma apstiprināšanu” ir apstiprināta kārtība projekta konkursam, lai stiprinātu izglītības iestāžu pašpārvalžu attīstību, sekmētu izglītojamo aktīvu pilsonisko līdzdalību un vairotu visu izglītojamo labbūtību, tajā skaitā Covid-19 pandēmijas radīto seku mazināšanai un atbalstot un sekmējot jauniešu ar ierobežotām iespējām iekļaušanu.

Projekta iesniedzējs ir Latvijas valstspilsētas vai novada pašvaldība, vai pašvaldības iestāde ar tiesībām vai pilnvarojumu pārstāvēt pašvaldību konkursā, kas pārstāv izglītības iestādi, kas ir piedalījusies 2024. gada JSPA organizētajās mācībās par izglītības iestāžu pašpārvalžu attīstību.

Iniciatīvas ietvaros Ādažu vidusskolas pašpārvaldes komanda 2024. gada 12. – 14.martam piedalījās JSPA mācībās, kas bija obligāts priekšnosacījums, lai varētu piedalīties konkursā. 2024. gada 23.aprīlī tika organizēts vebinārs projekta konkursa “Kontakts” pašvaldību kontaktpersonām.

Komanda ir sagatavojusi pieteikumu atbilstoši konkursa nolikumam, kas ir jāiesniedz līdz 2024. gada 17. maijam.

Vienas izglītības iestādes aktivitāšu īstenošanai maksimāli pieejamais finansējuma apmērs ir 1200,00 euro. Viena projekta īstenošanai maksimāli pieejamais finansējuma apmērs ir 10000,00 euro. Finansējums projektam tiek piešķirts saskaņā ar Ministru kabineta 2013. gada 5. novembra noteikumiem Nr. 1243 “Kārtība, kādā piešķir valsts budžeta finansējumu, kas paredzēts jauniešu iniciatīvas un līdzdalības veicināšanai lēmumu pieņemšanā un sabiedriskajā dzīvē, darbam ar jaunatni un jaunatnes organizāciju darbības atbalstam”.

Projekts atbilst Ādažu novada Attīstības programmas vidējā termiņa prioritātēm:

* “VTP8 Pieejama un daudzpusīga izglītība” (rīcības virziena “RV8.1: Vispārējās izglītības sistēmas attīstība” uzdevumam “U8.1.1: Attīstīt jaunas izglītības programmas un projektus”;
* “VTP16: Efektīva pašvaldības iestāžu un uzņēmumu darba organizācija” (rīcības virziena “RV16.1: Pašvaldības darbības uzlabošana” uzdevumam “Ā16.1.1.1. Aktivitāšu īstenošana pašvaldības iestāžu, struktūrvienību un uzņēmumu sniegto pakalpojumu kvalitātes paaugstināšanai”).

Pamatojoties uz Pašvaldību likuma 4. panta pirmās daļas 8. punktu, Ādažu novada pašvaldības dome

**NOLEMJ**:

1. Piedalīties JSPA izglītības iestāžu pašpārvalžu atbalsta projektā “Atbalsts izglītības iestāžu pašpārvalžu attīstībai programmas “Kontakts” iniciatīvu projekti”.
2. Pašvaldības Centrālās pārvaldes Izglītības un jaunatnes nodaļai līdz 2024. gada 17. maijam sagatavot un iesniegt pašvaldības projekta pieteikumu JSPA atklātajā projektu konkursā “Atbalsts izglītības iestāžu pašpārvalžu attīstībai programmas “Kontakts” iniciatīvu projektu īstenošanai”.
3. Pašvaldības domes priekšsēdētājai parakstīt ar projektu saistīto dokumentāciju.
4. Noteikt Izglītības un jaunatnes nodaļas Jaunatnes lietu speciālisti Ievu PELCMANI par pašvaldības atbildīgo personu par 2. punktā noteiktā projekta izpildi.
5. Papildināt Attīstības programmas (2021-2027) Rīcības plāna pasākuma “Ā16.1.1.1. Aktivitāšu īstenošana pašvaldības iestāžu, struktūrvienību un uzņēmumu sniegto pakalpojumu kvalitātes paaugstināšanai” iznākuma rādītāju ar norādi, ka tiek īstenoti projekti Jaunatnes starptautisko programmu aģentūras atklātajā projektu konkursā “Atbalsts izglītības iestāžu pašpārvalžu attīstībai programmas “Kontakts” iniciatīvu projektu īstenošanai.
6. Izglītības un jaunatnes nodaļas vadītajai kontrolēt lēmuma izpildi.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU